
Įvadas 


Aplinkosaugos klausimai mūsų planetoje tampa vis aktualesni. Užterštumas 
plastiku, nykstančios rūšys, didėjanti oro tarša, mažėjančios gėlo vandens atsargos, 
senkantys kiti gamtos ištekliai... Kažką darom ne taip, kažko neišmanome, kad taip 
stokojame darnos su aplinka. Aplinkosauginį ugdymą reikia pradėti anksti. Tvarumo 
temų aptarimas ikimokykliniame ugdyme nuo seno diegiamas Švedijoje. Vaikystės 
specialistės Borg ir Pramling Samuelsson (2022) atkreipia dėmesį sakydamos, kad 
mes tiksliai nežinome su kokiomis problemomis susidurs kita karta ir kokią išsekusią 
planetą paveldės, todėl vaikams reikia padėti suvokti, jog jie turi veiksmų laisvę, kad 
taptų aktyviais vietos ir pasaulio piliečiais. Viskas prasideda nuo mokyklos piliečio 
ugdymo, teisių veikti vaikui suteikimo. Kodėl šito reikia, pagrindžia Ernst ir kt. (2021) 
atliktų tyrimų apie žaidimą gamtoje rezultatai: vaikui nuo mažens būnant lauke 
mezgasi ir kasdien tvirtėja jų santykiai su gamta; aplinkos vertybės, požiūris, įgūdžiai 
ir elgsena pradeda formuotis vaikystėje, todėl tvarumo idėją vaikams reikia atnešti 
anksti. Ir ne tik žaidimai gamtoje naudingi ankstyvajam aplinkosauginiam ugdymui. 
Gamta vaikui paslaptinga vieta, kurioje norisi būti, ją tyrinėti ir pažinti. Praktinė 
veikla lauke ne tik įtraukia vaiką, skatina daugiau sužinoti apie gamtos objektus, 
bet ir pateikia įvairių kontekstų, tinkančių aptarinėti tvarumo klausimus. Corpuz ir 
kt. (2022) tyrimai rodo, kad egzistuoja ryšys tarp mokytojų aplinkosauginių žinių 
bei įgūdžių ir jų požiūrio. Nustatyta, kad aplinkosauginių žinių stoka neleidžia jiems 
imtis aplinkosauginių ugdomųjų veiklų. Vienas iš kelių sprendžiant šią problemą — 
žinių apie gamtą, darnų vystymąsi ir tvarų gyvenimą suteikimas. Atmaca ir kt. (2020) 
aiškinosi mokytojų supratimą apie darnų vystymąsi. Paaiškėjo, kad gamtos mokslų 
mokytojai turi geresnį supratimą apie aplinkos tvarumą, o socialinių mokslų, pradinių 
klasių mokytojai — apie ekonominį tvarumą. Lamanauskas (2023), kalbėdamas apie 
ikimokyklinio amžiaus vaikų aplinkosauginį ugdymą, išskiria jų amžių atitinkančias 
ekologines žinias, sąveikos su gamta normas ir taisykles ir empatijos gamtai per 
įvairias veiklas, pavyzdžiui, sprendžiant aplinkosaugines problemas, ugdymą. 

Nelengva rasti mažiems vaikams tinkamą tvarumo apibrėžimą. Paprastai 
tariant, tvarumas yra nedideli pokyčiai, kuriuos galime padaryti kiekvienas 
prižiūrėdamas savo planetą ir jai padedamas. 


Pedagoginės patirties apžvalga 


Septyniolika Darnaus vystymosi tikslų (DVT) atspindi 17 tvarumo sričių 
ir didžiausių pasaulinių iššūkių. Nelengva, o ir nebūtina, visus juos paliesti 
ikimokykliniame ugdyme, bet bado, skurdo mažinimo temomis pravartu kalbėtis ir 
su ikimokyklinukais. Kitus DVT patogu atliepti pavasarį, minint Žemės ir Motinos 
Žemės dienas, kai mūsų planetai skiriama daug renginių ir kitokių veiklų. Tuo metu 
į ugdymo kontekstus patogu įpinti 13 DVT (Imtis skubių kovos su klimato kaita ir jos 
poveikiu veiksmų), 15 DVT (Saugoti, atkurti ir skatinti darnų sausumos ekosistemų 
naudojimą, darniai valdyti miškus, kovoti su dykumėjimu, sustabdyti žemės būklės 
blogėjimą ir pakeisti šį procesą priešinga kryptimi bei sustabdyti biologinės įvairovės 
praradimą) kai kurias nuostatas ir idėjas. 

Pasaulinė Žemės diena minima kovo 20-21 d. Ši diena laikoma astronominio 
pavasario pradžia. O kad žinia apie Žemės dieną pasiektų kiekvieną planetos kampelį, 
paliestų daugelio jos gyventojų širdis, Jungtinės Tautos 1971 m. Žemės dienos 
minėjimui pasirinko pavasario lygiadienį - laiką, kai dienos ir nakties ilgumas tampa 
vienodas visuose Žemės rutulio taškuose. Po mėnesio, balandžio 22 d., minima 
Motinos Žemės diena. Ja patogu užbaigti mėnesio trukmės renginių, įvairiausių 
veiklų, skirtų mūsų planetai, ciklą. Atsiliepdama į Jungtinių Tautų kreipimąsi Lietuva 
Žemės globėja tapo 1992 m. ir pradėjo minėti abi šias šventes. 

Šiuo laikotarpiu mokyklose vyksta įvairių ugdomųjų veiklų. Kuriant įvairius 
kontekstus, stiprinamas vaikų ryšys su gamta, žadinamos teigiamos emocijos ir 
domėjimasis aplinka. Apibendrindami turimą ir veiklose įgytą vaikų patirtį, mokytojai 
padeda jiems suvokti save planetos šeimininkais, atsakingais už Žemės gerovę. Ir 
ikimokyklinukai pajėgūs suprasti, kad apsaugoti planetos gamtą galima tik susitelkus 
viso pasaulio žmonėms, nes tai yra visų žmonių, visų valstybių bendras rūpestis. 

Šiame straipsnyje dalinamės idėjomis ir įgyta patirtimi, rezultatais, kuriuos 
davė Žemei skirtos ugdomosios veiklos. 

Planuoti rezultatai / pasiekimai: 


° Mokytojo padedami, vaikai išsiaiškins, kokia žmogaus veikla gamtoje 
yra tinkama, o kokia ne; aptars savo patirtis; 
° Susipažins su paukščiais, kurių vardais pavadinti pavasario mėnesiai. 


Mokyklos kieme ieškos pavasario požymių; 
° Atlikdami kūrybinę veiklą vaikai dalinsis mintimis, kaip gali prisidėti 
saugoti planetos gamtą; 


° Mokytojo padedami, vaikai sužinos apie mūsų planetą, jos žemynus ir 
vandenynus. Tyrinėdami žemėlapj ir gaublj bandys juos atpažinti. 

° Pasėję daržovių ir gėlių sėklų, vaikai stebės, kaip auga ir vystosi augalai; 

° Apželdins „žemynus“, o žaisdami juose su gyvūnų figūrėlėmis patirs 


daug teigiamy emocijų. 

Veiklos situacija 


Mokytojas mažam vaikui — pavyzdys: mėgdžiojama jo veikla, kopijuojamas 
elgesys, kartojamos pasakytos frazės. Kadangi mokytojas stebimas daugybės akių, 
tad darnaus vystymosi veikloms turi būti atsakingai pasirengta. Pirmiausia, norėtųsi, 
kad mokytojas pats susivoktų, kiek jam rūpi aplinkosauginės problemos, ar aktualu 
tai, kas vyksta kitose šalyse, pvz.: kaimyninėje valstybėje į upę pateko kenksmingų 
medžiagų; dar kitoje šalyje išnyko kelios žuvų rūšys; trečioje — padidėjo oro tarša 
ir pan.? Ir jeigu suprantame, kad mus tai irgi liečia, kalbėkimės apie tai su vaikais, 
kelkime įvairius klausimus, pateikime užuominų, kurkime vaizdinius, skatinkime 
vaikų mąstymą. Kai mokytojams tai svarbu, kai jie patys neabejingi tam, kas vyksta 
jų aplinkoje, kai jie patys susirūpinę aplinkosauga, tai jiems ir pavyksta pedagoginį 
susitikimą organizuoti taip, kad jame pakaktų vietos ir vaikų atradimams, ir 
prasmingai praktinei veiklai, ir emocijų, empatijos zadinimui. Pagalvokime apie 
mažoje pelkutėje pradžią gavusj upelį. Jo vanduo keliauja į upę, is jos - į dar didesnę, 
kol pasiekia jūrą. O jeigu į upę kas nors išleido teršalų... Upės vandenys neša juos 
toliau. Užterštas vanduo keliauja į jūrą. Gali būti, kad jūrą užterštas vanduo pasiekia 
jau kitoje valstybėje. Vadinasi, tai jau nebe vienos, o kelių šalių problema. Tyrinėkime 
Lietuvos žemėlapį ir pasekime valstybinę sieną. Kiek daug upių ją kerta: vienos įteka 
į mūsų šalį, kitos — išteka. 

Klauskime vaikų, kas teršia orą. Neabejotinai jie paminės automobilius, 
kaminų dūmus. Vėjas — tai judantis oras. Vadinasi, oro teršalai vėjo padedami 
išsisklaido ir virš kitų valstybių. Tas pats ir su organizmais: jeigu vienoje šalyje nyksta 
kokia nors augalų rūšis, kaimynėms reikia būti dėmesingoms, kad laiku užkirstų kelią 
jų nykimui. Aplinkoje nėra neaktualių kontekstų, visada pasisemsime idėjų tvarumo 
ugdymui. 

Minint Žemės dieną vaikams turėtų nestigti praktinės veiklos. Leiskime jiems 
patirti, jog bendromis jėgomis galima pasiekti, kad aplinka būtų švaresnė. Nereikia 
didelių investicijų, užtenka iniciatyvos. Paimkime pirštines, šiukšlių maišą ir surinkime 
šiukšles savo aplinkoje. Prasminga kai į šią ar kitą veiklą įsitraukia tėvai. Vaikams 
būtina matyti, kad ir tėveliai (globėjai), šeimos nariai neabejingi numestai šiukšlei. 
Aplinkotvarkos ir daugelio kitų patirčių vaikai įgyja stebėdami suaugusiuosius, 
mokydamiesi iš jų. Kita vertus, jei nenumestume, nepaliktume šiukšlių, nereikėtų ir 
jų rinkti. Kelkime klausimą: kaip dar galime prisidėti saugant mūsų planetą? Viena iš 
idėjų Motinos Žemės dieną kviesti vaikus, jų tėvelius daugiau vaikščioti pėsčiomis. 
Mūsų keliai taip užkimšti transporto priemonių, kad spūstys darosi rimta problema. 
Stovint jose be reikalo deginami degalai. Ir aplinkai nesveika, ir važiuojančių 
automobiliais socialinė — emocinė sveikata prastėja. Dažnai tėveliai vaikus atveža 
iki pat mokyklos durų. O gal sustokime tolėliau, raskime dešimt minučių keliui į 
mokyklą pėsčiomis. Besikalbėdami su vaiku sužinosime, kas jam rūpi, atsakysime į jo 
klausimus, atkreipsime dėmesį į aplinkos daiktus. Gamtoje daug veiksmo: stebėkime 
sprogstantį lapą, prie inkilo besidarbuojantį varnėną, dangumi plaukiantį debesį. Ta 
pati vieta ryte atrodo vienaip, vakare — kitaip, o skirtingais metų laikais toje pačioje 
vietoje patiriame vis kitokių atradimų. 

Ir tai nebus rutina, nes kasdieng rasime naujy dalyky, ugdysimés pastabuma, 
démesinguma. Be to, tai prasminga investicija j vaiko ir tevy santykius, o kartu ir j 
aplinkosauginių nuostatų ugdymą. Kita vertus, vaikščiojimas ar važiavimas dviračiu 
mažina šiltnamio efektą sukeliančių dujų išmetimą, gerina sveikatą bei fizinę 
formą. Būtų gerai, jei visi nors kelis kartus per metus ryžtųsi dieną pragyventi be 
automobilio. 

Prie tvaraus gyvenimo kiekvienas galime prisidėti nors ir mažais darbais. 
Išjunkime šviesą išeidami iš grupės, išjunkime spausdintuvą kai nesinaudojame. 
Mokytojui prieš atsispausdinant kokį nors dokumentą ar veiklos planą irgi vertėtų 
pagalvoti: ar nepakaks elektroninės versijos. Įprotis rašyti, piešti ir kitoje lapo 
pusėje — gero tono ženklas. Tai padeda tausoti medienos išteklius, elektros ir 
šilumos energiją, vandenį. Popieriui pagaminti reikia daug energijos, o ją gaminant 
naudojami vis mažėjantys Žemės ištekliai. Be to, naudojant išteklius teršiamas oras, 
didėja kenksmingų dujų kiekis atmosferoje. Dėl to šiltėja mūsų planetos klimatas, 
tirpsta ledynai. 

Šiandien pas mus dar daug vienkartinio naudojimo daiktų. Anksčiau ar vėliau 
visi šie daiktai virsta atliekomis. O jei pabandytume juos pakeisti ilgiau tarnaujančiais 
daiktais: įsigytumėme gertuves, priešpiečių dėžutes, daugkartinius daržovių ir vaisių 
maišelius ir pan.? Nors tai tik nedideli žingsniai tvaresnio gyvenimo link, tačiau, jeigu 
daugiau žmonių juos žengtų, Žemė pajustų. 

Žemės diena švenčiama kovo mėnesį. Tai pirmasis pavasario mėnuo. Įdomu, 
kad lietuviškai visi pavasario mėnesiai vadinami paukščių vardais. Paieškokime kovo, 
balandžio, gegutės nuotraukų. Aptarkime, kuo šie paukščiai panašūs (paukščių 
kūną dengia plunksnos, jie skraido), kuo skiriasi (spalva, mase: gegutė sveria apie 
100 g, balandis — 300 g, kovas — apie 450 g). Žinoma, ikimokyklinukams tokie skaičiai 
nieko nesako, tačiau galima padėti jiems suvokti, kuris paukštis sunkiausias. Reikia į 
maišelius pasverti atitinkamai ryžių ar kitokių kruopų, kad pakilnoję maišelius vaikai 
pajustų masių skirtumą. (žr. 1 pav.) 


1 paveikslas 
Pažintis su paukščiais, kurių vardais pavadinti pavasario mėnesiai 

Paskui pasiklausykime šių paukščių balsų (rasime internete), pasakų apie juos 
ir pan. Tai pirmieji žingsniai tvarumo link — pažinimas per pojūčius ir emocijas. 

Vaikščiodami lauke ieškokime pavasario ženklų, stebėkime gal jau parskrido 
kovai, gal sniego danga akyta, gal brinksta medžių ir krūmų pumpurai (žr. 2 ir 3 pav.). 
Pavasaris pavasariui nelygu. Pirmas pasivaikščiojimas gali būti ir nesėkmingas — 
vaikai neras pavasario požymių. Nesvarbu, kad Užgavėnės praėjo ir kalendorius 
skaičiuoja pirmąsias kovo dienas, o žiema užsibuvo ar trumpam sugrįžo. Nieko tokio, 
sugalvokime, kaip pavasarį pakviesti. Jei grupėje turime kankorėžių, kokį nors gėlės 
žiedą, kurkime Žemės meną ant sniego. Visiems tikrai patiks. 


2 paveikslas 
Pavasario požymių beieškant: Zemės menas ant sniego 


Na, jei ir nerasime nieko žydinčio, tai galbūt nors saulės spinduliai perbėgs 
skruostais ar šaltukas juos žnybtelės. O kad pavasario paieškos būtų sėkmingos 
ir vaikams suteiktų atradimo džiaugsmą, patartina darželio teritorijoje auginti 
eleborą. Šis augalas elgiasi nejprastai: žiedpumpurius sukrauna tuomet, kai kiti 
augalai baigia vegetaciją, rengiasi žiemai. Žydi eleborai žiemą iki kovo — balandžio 
men. Ir krokai, snieguolės, ką tik nutirpus sniegui, vaikus pradžiugintų, jei tik rudenį 
drauge pasodintumėme jų svogūnėlių. Juolab, kad ir įdomių dalykų apie krokus 
galima papasakoti. Senovės graikams ši gėlė simbolizavo laimę, be to, krokas buvo 
laikomas deivės Auroros gėle. 

Pavasario požymius rasime vėliau. Ir paskui diena iš dienos pora mėnesių 
mėgausimės pavasariu ir atgimusia gamta. 

3 paveikslas 
Pavasario pozymiy beieskant: sprogsta pumpurai 


Pirmuosius daigelius, pavasarinius žiedelius fotografuokime, grįžę į grupę 
apžiūrėkime ekrane. Vaikščiodami lauke ieškokime Žemės džiaugsmų ir liūdesio 
įrodymų (žr. 4 pav.). 


4 paveikslas 
Kada Žemė liūdi, kada džiaugiasi 


Žėmė liūdi, k 
nupjaunamas medis 


Žemė džiaugiasi, kai 
pavasarį bunda 
gamta 


Pabuvę šioje veikloje vaikai dalijosi mintimis: Žemė džiaugiasi pirmaisiais 
žiedais. Verkia, kai žmonės šiukšlina (Reina, 4 m.); Žemė džiaugiasi. Išskleidė 

žiedelius mūsų sodintos gėlytės. (Vaidotas, 4 m.); Žemė džiaugiasi sprogstančiais 
medžio pumpurėliais. (Agota, 3 m. 8 mėn.); Žemė džiaugiasi šiluma - viskas aplink 
bunda. (Gabrielė, 3 m. 5 mėn.); Žemė džiaugiasi, kai pavasarį gamta bunda. Žemė 
liūdi, kai nupjaunamas medis. (Simas, 3 m. 7 mėn.). 

Vaikų klauskime, kokiais konkrečiais darbais jie galėtų prisidėti prie savo 
planetos Žemės puoselėjimo ir saugojimo. Kai vaikai dalinsis mintimis, jų idėjas 
fiksuokime popieriaus lape ar lentoje. Paskui galėsime išsirinkti kelias realiai 
įgyvendinamas. Geras mokytojas gamtoje atsiradusią vaiko emociją stengiasi 
išlaikyti ilgesnį laiką sumaniai užsimegzdamas lauko ir vidaus erdvių dialogą (žr. 5 
pav.) Visa tai, kas pastebėta ir patirta, lauke apibendrinama, praplečiama pasitelkus 
įvairias grupėje turimas priemones. 


5 paveikslas. 
Lauko veiklų pratęsimas vidaus erdvėse 


Gabrielė, 3 m. 5 mėn. 


Trimečiai — keturmečiai mokytojos paskatinti sutaria, kad parašys Žemei 
laišką, aptaria, kokias priemones pasitelks, kokia to laiško išraiška bus (žr. 5 pav.). 
Sutariama sodinti ir auginti medžius, kitus augalus ir taip puošti planetą. Ant žalio 
popieriaus apvedžiojus rankytes, iškerpiami „medžiai“. Vaikai girdi mokytojos 
naudojamas sąvokas (laja, kamienas), prideda ko trūksta ir štai medžiais galima 
„apsodinti“ visą planetą. 

5 paveikslas 
Laiškas Žemei (Kūrybinis procesas) 


Žemėlapyje, gaublyje aiškiai matyti dvi vyraujančios spalvos, vaizduojančios 
vandenį ir sausumą. Mokytojos padedami, vaikai juos pavaizdavo vandenynus ir 
žemynus (žr. 6 pav.). 


6 paveikslas 
Laiškas Žemei (Atliktas darbas ir palinkėjimai) 

Atlikę užduotis, baigę kūrybinius darbelius vaikai dalinosi mintimis, skyrė 
Žemei linkėjimus, įsipareigojo: Žemę reikia saugoti, nešiukšlinti. Noriu palinkėti 
laimės ir džiaugsmo (Gabrielė, 3 m. 5 mėn.); Žemė obuoliukus, riešutus gamina. 
Žemė serga, reikia matuoti temperatūrą. Sveika, kad būtų, reikia išvalyti ir išsiurbti. 
Jei nesirgs, bus gyvūnų. (Tomas, 3 m. 8 mėn.); Pasaulis. Žemės planeta. Kad neterštų. 
Sveikatos, kad nesirgtų. Galim nešiukšlinti, mylėti, saugoti, vandenį taupyti. (Joris, 4 
m.). Kai kam savo pasisakyme pavyko paliesti daug sričių: Reikia važinėti paspirtuku. 
Ant vandens yra žemynai. Augalai gali gaminti deguonį, nektarą. Paskui negyvens 
gyvūnai be augalų. Augaliukams kenkia šiukšlės. Jei sirgs žemė, nebus gyvūnų, 
negyvens. Gali suvalgyti šiukšles ir skrandį, pilvą skaudės. Gali išgyti, tik reikia 
surinkti šiukšles. (Dorotėja, 4 m.) 

Kalbėtis, diskutuoti gerai, bet dar geriau vaikus įtraukti į praktinę veiklą. 
Augalų sėjimas, laistymas, ravėjimas — puikus būdas patirti, kaip vietoje galima 
užsiauginti maisto. (Žr. 7 pav.). Tuomet nekainuos transportavimas, sandėliavimas 
ir tuo pačiu nebus teršiama aplinka. Kita vertus, besirūpindami augalais, vaikai 
pradeda suprasti, kas yra darbas, pastangos, atsakomybė. 


7 paveikslas 
Pavasarinė sėja 


Pasėję augalų sėklų, dirvožemį sudrėkiname vandeniu. Paskui stebime, kaip 
kalasi daigai, kaip augalai vystosi. Auginimo metu nepamirštame augalų poreikių: 
jiems reikia vandens, saulės šviesos. Į lysvę perkeltų augalų laistymui naudokime 
surinktą lietaus vandenį. Tai dar viena idėja paliesti tvarumą. 

Ant kartono lapų nupieškime žemynų kontūrus, juos iškirpkime, žemynus 
pavadinkime. Ne visi vaikai tai įsimins, tačiau labai svarbu, kad vaikai girdėtų 
mokytojo vartojamas sąvokas, tikslius pavadinimus. Pasiūlykime vaikams gaublyje, 
žemėlapyje rasti žemynus. 2D ir 3D formatu pateikiama informacija šio amžiaus 
vaikų skirtingai suprantama. 

Ant „žemynų“ klokite vatos diskelius, popierinio rankšluosčio skiautes. Taip 
padengę, perkelkime „žemynus“ ant padėklų ir pipetėmis liekime vandenį. Susigėrus 
vandeniui, ant „žemynų“ paberkime pipirnės sėklų (8 pav.). 


8 paveikslas 
„Žemynų“ apželdinimas 


Po poros dienų sėklos sudygsta. Stebėkime, kaip auga ir vystosi augalai. Jiems 
reikia šviesos, vandens. Nepamirškime palaistyti. 

Kai pipirnės sužels, tolimesnei veiklai pasitelkime plastikines gyvūnų figūrėles. 
Pavadinkime gyvūnus, gyvūnų gaublyje raskime, kur jie gyvena. Tame „žemyne“ ir 
apgyvendinkime. Aiškinkimės, ar gerai gyvūnams tarp augalų, kodėl gerai ir pan. (9 
pav.). Vaikams įsitraukus į žaidimą, gyvūnai kalbasi, keliauja vieni pas kitus į svečius 
ir t. t. Daugybė erdvės vaikų fantazijai. 


https://doi.org/10.48127/gu/23.29.28 37 


GAMTAMOKSLINIS UGDYMAS BENDROJO UGDYMO MOKYKLOJE — 2023 / 
NATURAL SCIENCE EDUCATION IN A COMPREHENSIVE SCHOOL - 2023 
ISSN 2335-8408 


9 paveikslas 
Vaikai veikloje 


Įvairūs žaidimai, kuriuos vaikai sugalvoja ne tik mokytojo skatinami, bet ir 
vieni, žadina jų norą apie gyvūnus sužinoti daugiau. Galime įsivesti dienos rubriką 
„Penkios minutės X gyvūnui“. Baigdami dieną vaikai sugalvos, apie kokį gyvūną kitą 
dieną norėtų išgirsti. O rytojaus dieną jų lauks įdomus mokytojo pasakojimas apie 
išsirinktą gyvūną. 


Apibendrinimas 


Žemės šventės švenčiamos pavasarį. Pirmieji pavasario žiedai ar parskridusių 
paukščių balsai ne tik suteikia teigiamų emocijų, bet ir siunčia žinutę, kad planetoje 
esame ne vieni, tad turime norėti ir mokėti darniai sugyventi su kitais, jiems 
nepakenkti. 

Žemės dienos minėjimas ir visas mėnuo įvairiausių jai skirtų veiklų leidžia 
vaikams susivokti save esant Žemės dalimi, atkreipti dėmesį į planetos problemas, 
svarstyti, aiškintis, dėl ko jos kyla ir ką mes, vaikai, jau šiandien galime padaryti. 
Atliekų rūšiavimas, čiaupo užsukimas, elektros jungiklio išjungimas — nors atrodo 
menki veiksmai, tačiau labai svarbūs, nes be jų ateityje nebus didesnių. Tvarumo 
vaikai pirmiausiai mokosi iš mokytojo, tad turime būti jiems pavyzdžiu, demonstruoti 
tvarų gyvenimo būdą. 

Gamtinė aplinka, jos objektai labai svarbūs vaikų empatijai ugdytis, tad 
raskime progų vaikams juos sutikti. Labai svarbus aplinkos pažinimas, domėjimasis 
tuo, kas ir kodėl vyksta. Žaidimai, bendra veikla ugdo vaiko kalbą, mąstymą, dėmesį, 
savarankiškumą, emocijas, tobulina bendravimo įgūdžius. Žaisdami vaikai pastebi, 
kad tarp augalų gyvūnai gerai jaučiasi: turi maisto, gali pasislėpti, būna nematomi, 
nes susilieja su aplinka. Dykynėje visai kitaip. Įsijautimas į gyvūnų poreikius — tai 
empatijos ugdymo pavyzdys. 

Pipirnių prižėlę „žemynai“ leidžia vaikams susidaryti vaizdinį, kad mūsų 
planeta žalia, graži, kai joje veisiasi daug gyvūnų. Tad tokią žalią ją turime išsaugoti 

ir uz jos ateitį kiekvienas esame atsakingas. Tyrinėdami, atlikdami praktines veiklas 
vaikai tobulina iniciatyvumo ir atkaklumo, aplinkos pažinimo, tyrinėjimo, problemų 
sprendimo įgūdžius. 


Pastabos 


e Vilniaus universitetas įgyvendindamas projektą „Aukštųjų mokyklų 
tinklo optimizavimas ir studijų kokybės gerinimas Šiaulių universitetą 
prijungiant prie Vilniaus universiteto“ (Nr. 09.3.1-ESFA-V-738-03-0001) 
parengė mokymo priemones apie tvarumą. Kai kurios aprašytos veiklos 
buvo išbandytos praktikoje ir rengiami leidiniai iliustruoti ugdomųjų veiklų 
nuotraukomis. 

e Straipsnyje publikuojamos Viktorijos Zavackienės nuotraukos. 

Summary 
EARTH DAY EVENTS: SUSTAINABILITY IDEAS FOR PRESCHOOLERS 


Rita Makarskaitė-Petkevičienė 
Vilnius University, Lithuania 


Viktorija Zavackienė 
Vilnius Nursery-Kindergarten "Jurginelis", Lithuania 


As environmental issues become more relevant, more attention is paid to 
sustainability. Sweden's long-term experience shows that including sustainability topics in 
preschool education programs allows children to feel like they are masters of their planet, 
responsible for its future. 

The article shares the experience of how environmental issues were discussed in 
a group of four-year-old children during the month-long educational activities dedicated to 
Earth Day. 

With the help of the teacher, the children explained which human activities in 
nature are appropriate and which are not. They looked for evidence of such activities in 
the environment and shared their experiences. In Lithuanian, the spring months are named 
after birds. Children got to know rook, dove and cuckoo. They looked for signs of spring in 
the school yard. While performing a creative task, children shared their thoughts on how 
they can contribute to protecting the nature of the planet. 

In other activities, children learned about our planet, its continents and oceans. 
After planting vegetable and flower seeds, they watched how the plants grew and 
developed. The peppered "continents" allowed the children to imagine that our planet is 
green and beautiful when many animals breed on it. So we have to preserve it as green 
and we are all responsible for its future. By researching and performing practical activities, 
children improved initiative and perseverance, knowledge of the environment, research, 
and problem solving skills. 

Keywords: educational activities, problem solving skills, preschool education, education for 
sustainability 

